Rokovania MieR - informácia a závery

34. zasadnutie miestnej rady (MieR) dňa 02.10.2017

Zasadnutie MieR sa uskutočnilo mimo časového plánu rokovaní MieR.

Rokovania sa zúčastnili všetci traja poslanci členovia miestnej rady. Prvým bodom programu bolo zvolávanie rokovaní miestneho zastupiteľstva a doplnený bod rôzne. Starosta mestskej časti – Ing. Alfonz Halenár informoval prítomných členov MieR o zámere zvolávania zasadnutí miestneho zastupiteľstva v čase od 8.00 hodiny ráno. Dôvodom je doterajšia skúsenosť z rokovaní zastupiteľstva, že program rokovania navrhnutý mestskou časťou je predmetom zmien a doplňovania návrhu programu poslancami. Vedenie a pracovníci úradu MČ rozsah a predmet bodov takto navrhovaných poslancami nepoznajú. To má za následok, že doba trvania rokovaní je do neskorých večerných hodín s účasťou zamestnancov mestskej časti na rokovaní po pracovnej dobe.

V bode rôzne sa členovia MieR dotazovali na stráženie MĽP v Drocárovom parku, prelepenú značku (zákaz vjazdu) pri Zlatej podkove, na možnosť premiestnenia označenia miestneho úradu na viditeľnejšie miesto a pod. Starosta mestskej časti informoval o zaslaní emailu všetkým poslancom vo veci riešenia parkovania na sídlisku KVP v spolupráci so Žilinskou univerzitou.

Na tomto rokovaní bolo prijaté jedno uznesenie k doplneniu a schváleniu programu.

35. zasadnutie miestnej rady (MieR) dňa 20.10.2017

Zasadnutie MieR sa uskutočnilo mimo časového plánu rokovaní MieR.

Rokovania sa zúčastnili všetci štyria poslanci členovia miestnej rady. Návrh programu

- prerokovanie uznesení pred pozastavením ich výkonu bol doplnený pani poslankyňou Gamcovou o bod 6. Rôzne. Miestna rada bola zvolaná za účelom prerokovania uznesení miestneho zastupiteľstva č. 327, 328/a, 328/b, 329 z XXIX. rokovania zo dňa 10.10.2017 pred pozastavením ich výkonu v súlade s § 13 ods. 6 zákona SNR č. 369/1990 Zb. o obecnom zriadení v znení neskorších predpisov.

V bode rôzne pani poslankyňa Gamcová predniesla návrh na uznesenie, ktorým požiadala pána starostu o prípravu podmienok obchodnej verejnej súťaže vrátane kritérií k prenájmu majetku MČ a o zvolanie rokovania miestneho zastupiteľstva v riadne schválenom termíne, dňa 24.10.2017 o 15.00 hodine. Súčasťou návrhu na uznesenie bolo zriadenie výberovej komisie na vyhodnotenie obchodnej verejnej súťaže.

Na tomto rokovaní MieR boli prijaté tri uznesenia k doplneniu a schváleniu programu a k bodu rôzne.

36. zasadnutie miestnej rady (MieR) dňa 07.12.2017

Zasadnutie MieR sa uskutočnilo pred rokovaním miestneho zastupiteľstva v mesiaci december 2017. Rokovania sa zúčastnili traja poslanci členovia miestnej rady, rada bola uznášaniaschopná. Návrh programu rokovania bol v bode Rôzne doplnený o body 10.b) až 10.f) týkajúce sa prerokovania uznesení miestneho zastupiteľstva č. 344, 350, 351, 352, 353/b z pokračovania XXX. rokovania zo dňa 28.11.2017 pred pozastavením ich výkonu.

Najdôležitejším bodom programu bol Návrh rozpočtu mestskej časti na rok 2018 a roky 2019,2020, ďalej návrh na VII. zmenu rozpočtu na rok 2017 a informatívna správa o zrealizovaných rozpočtových opatreniach.

Členovia miestnej rady odporučili miestnemu zastupiteľstvu prerokovať rozpočet na rok 2018 a VII. zmenu rozpočtu na rok 2017. Predmetom rokovania boli aj žiadosti o poskytnutie dotácií a voľba prísediacich pre Okresný súd Košice II. Body programu - prerokovanie žiadosti o poskytnutie dotácií a prerokovanie kandidátov na funkciu prísediacich neboli miestnou radou odporučené na rokovanie miestneho zastupiteľstva.

Na 36. rokovaní MieR bolo prijatých spolu šesť uznesení.

Košice, 12.12.2017

Spracovala:

JUDr. Magdaléna Balážová

právne oddelenie