**Informácia**

o vybavených interpeláciách poslancov, ktoré boli prednesené

na XXIX. zasadnutí Miestneho zastupiteľstva MČ Košice-Sídlisko KVP

ako pokračovania v XXVII. zasadnutí dňa 10.10.2017

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

V súlade s § 14 Rokovacieho poriadku miestneho zastupiteľstva bolo na XXIX. zasadnutí MieZ

dňa 10.10.2017 prednesených 5 interpelácií. Všetky interpelácie boli prednesené ústne a všetky

boli aj ústne zodpovedané.

**58/2017** poslankyňa Mária Gamcová

Interpelácia v znení:

Vážený pán starosta, máme niekoľko uznesení, ktoré nie sú naplnené a mám dve otázky. Chcela by som sa opýtať na projekt uzamkýnateľných kontajnerovísk, potom na projekt pána Ing. Titla, ktorý sme všetci schválili a prerokovali. Pán Ing. Titl urobil mnoho vecí bez úhrady, v prospech MČ, Vy ste tieto uznesenia nesplnili. Čiže, chcem sa opýtať v akom je to teraz stave. Tretia otázka je, ešte v októbri 2016 som žiadala o presun kontajnerov zo ZŠ Janigova na základe ich žiadosti doručenej MČ, pokiaľ viem do dnešného dňa sa v tejto veci neučinil ani jeden krok. Chcem sa opýtať prečo?

**Odpoveď:**

K ZŠ Janigova – kroky boli vykonané, prebehli dve stretnutia s pani riaditeľkou. Prvým krokom bolo posúdenie návrhu, ktorý nám prišiel z  magistrátu na umiestnenie kontajneroviska v navrhovanej polohe. Poloha bola konzultovaná s Kositom, opakovane to bolo posudzované našimi pracovníkmi z Oddelenia VDaŽP. Nakoniec bola táto poloha zamietnutá, lebo bola na mieste, kde sú jestvujúce podzemné vedenia. Celá táto koncepcia musela byť prepracovaná a súčasná verzia je taká, že kontajnery, ktoré slúžia pre občanov danej ulice a sú umiestnené pri škole a nemajú tam byť, tie presunieme do rohu zadnej časti parkoviska. Tzn. že to nebude riešené uzavretým kontajneroviskom, len zmenou polohy, myslím, že šiestich kontajnerov na komunálny odpad. Chceli sme to riešiť uzavretým kontajneroviskom, ale tam nebola splnená základná požiadavka, že pod kontajneroviskom nesmú byť žiadne vedenia. V princípe to bude v polohe, ktorú odporučilo mesto, ale bude to riešené ako zmena polohy kontajnerov.

Projekt pána Titla – parkovanie áut nad 5 m. Tento projekt sa u nás nerealizoval. Zistilo sa, že pán Titl vybavoval projektovú dokumentáciu v svojom mene, pod hlavičkou MČ, s tým súvisí určitý konflikt. Odpovedali sme, že MČ nemá v rukách projekt o ktorý by žiadala.

**59/2017** poslanec Ladislav Lörinc

Interpelácia v znení:

Chcel by som sa opýtať na meno zástupcu, keďže podľa zákona č. 369/1990 Zb. o obecnom zriadení v § 13 písm. b) zastupovanie starostu je v ods. 1 uvedené, že starostu zastupuje zástupca starostu, ktorého spravidla na celé funkčné obdobie poverí zastupovaním starosta, do 60-tich dní od zloženia sľubu starostu. Vy ste mali 60 dní odvtedy, čo ste si dovolil odvolať zástupkyňu starostu. Tá 60-dňová lehota prešla, chcem sa opýtať v akom je to stave.

**Odpoveď:**

V stave, že do 60-tich dní nebol vymenovaný zástupca starostu.

**60/2017** poslanec Juraj Mihaľov

Interpelácia v znení:

Chcel by som sa opýtať/interpelovať, v akom stave je koordinátor a VPP, už sú prijatí alebo podobne? Ďalej sa chcem opýtať na poslednú zmluvu so spoločnosťou MERIMEX, ktorá bola cez 6 000 EUR za údržbu detských ihrísk. Zaujímalo by ma, o čo tam šlo. Mám tu jednu vec aj formou uznesenia, chcel som to riešiť neskôr, ale radšej by som to interpeloval a opýtal sa na to. Na KVP pred troma týždňami, v sobotu o 22:00 hodine bol ohňostroj. Ohňostroje sú taká špecifická situácia, samozrejme chápem keď si nejaké deti hodia petardu a pod., ale chcel by som, aby ohňostroje a použitie zábavnej pyrotechniky - bolo VZN zverejnené a viditeľné na stránke. Tomu by som sa rád venoval, aby občania vedeli kedy má byť ohňostroj, aby to bolo oznámené na webe.

**Odpoveď:**

Zmluvy sú všetky zverejnené, takže keď si chcete pozrieť akúkoľvek, na webe MČ, to je odpoveď na Vašu druhú otázku. Čo sa týka koordinátora, tak nastúpili všetci podľa schváleného národného programu, po štyroch dňoch koordinátor ukončil pracovný pomer. Momentálne máme na ÚPSVaR novú žiadosť, opäť musí zasadnúť komisia, ktorá rozhodne, či budeme mať koordinátora pre tých aktivačných pracovníkov. Ešte budeme hľadať ďalšieho aktivačného pracovníka, lebo jeden z tých mladých ľudí, ktorí sú v tom národnom programe sa tiež rozhodol skončiť, takže hľadáme koordinátora aj aktivačného pracovníka.

**61/2017** poslankyňa Mária Gamcová

Interpelácia v znení:

Dovolila by som si prečítať dve uznesenia zo 6. 7. 2017, kde opakovane MieZ žiada starostu MČ Košice-Sídlisko KVP, aby zrealizoval projekt zriadenia zón zákazu státia pre autá nad 5 m. Nepodpísanie tohto uznesenia je odôvodnené jeho nezrozumiteľnosťou, toto je jedno uznesenie. Druhé uznesenie sa týka zriadenia záchytného parkoviska pod kostolom, ktoré súvisí s predchádzajúcim projektom. Pýtam sa, prečo nerealizujete uznesenia, ktoré sú platné, povedala som o ktoré uznesenia sa jedná a prečo ste neupovedomili MieZ o správe z okresnej prokuratúry zo dňa 27. 7.? Je to interpelácia, ktorá spĺňa všetky náležitosti rokovacieho poriadku.

**Odpoveď:**

Ja si nemyslím, že to napĺňa znaky interpelácie. Iba zneužívate, že máte mikrofón. Prednášate tu z Vašej strany, neuveriteľne odvážne slová. Ja by som povedal, ešte šťastie, že k tomu čo teraz poviem, mám písomné podklady. Správa prokuratúry z 27. 7. bola predmetom bodu 12, bolo to upozornenie prokurátora, že Vy ste konali nezákonne. Takže toto bolo prerokované. Nebolo tu nič také, že utajenie.

Je tu nejaký list z prokuratúry o tom, že aj keď ste konali nezákonne, keď ste podpísali uznesenia

z 18. 4. 2017 Vy, pričom ste na to nemali právo, že tie uznesenia sú aj tak platné. My sme toto celé poslali na Krajskú prokuratúru s otázkou, nech sa vyjadria k tomu, že ako môže byť nezákonný postup považovaný za platný. Takže toto je všetko, ešte raz opakujem, zneužili ste mikrofón. Podľa môjho názoru to neboli veci, ktoré súvisia s interpeláciami, ale už nedovolím, aby boli v zázname také neuveriteľné klamstvá aké tu boli počas predchádzajúcich rokovaní.

**62/2017** poslanec Juraj Mihaľov

Interpelácia v znení:

Chcem sa opýtať, či je na stránke zverejnené, kedy a kde je použitá zábavná pyrotechnika. Mám pred sebou aj VZN mesta, môžeme sa baviť aj tak. Ale chcel by som sa opýtať, Vy máte rád ticho, nechcete aby bol hluk, ja som zas psičkár a stretávam psičkárov, ktorí hovoria o tom, že bude problém keď im kvôli zábavnej pyrotechnike ujde pes. Každý chápe jednu petardu, jeden delobuch, ale keď je odrazu 5 minútový ohňostroj, to je problém. Chcem sa opýtať, je nejaká taká informácia na web stránke?

**Odpoveď:**

VZN mestskej časti v tejto veci nejestvuje, jestvuje len VZN mesta, obráťte sa prosím na mesto.

Spracovala: JUDr. Balážová

Právne oddelenie